A4-0388/96

Päätöslauselma luonnoksesta komission tiedonannoksi kilpailusääntöjen soveltamisesta postialalla ja erityisesti tiettyjen postipalveluja koskevien valtion toimenpiteiden täytäntöönpanemisesta (SEK(95)0830 - C4-0551/95))

Euroopan parlamentti, joka

- ottaa huomioon komission luonnoksen tiedonannoksi (SEK(95)0830 - C4-0551/95),

- ottaa huomioon 9. toukokuuta 1996 pidetyssä ensimmäisessä käsittelyssä esitellyn lausuntonsa ((EYVL C 152, 27.5.1996, s. 20)), joka koski Euroopan parlamentin ja neuvoston ehdotusta direktiiviksi yhteisistä säännöistä yhteisön postipalvelujen kehittämiseksi ja palvelun laadun parantamiseksi (KOM(95)0227 - C4-0540/95 - 95/0221(COD)) ((EYVL C 322, 2.12.1995, s. 22)),

- ottaa huomioon televiestintäneuvoston 27. marraskuuta 1995 postipalveluista tehtyä tiedonantoluonnosta koskevat johtopäätökset (Asiak. 12025/95 Lehdistö 340 G),

- ottaa huomioon 25. lokakuuta 1995 annetun päätöslauselmansa postipalvelujen yhtenäismarkkinoiden toteuttamisesta, jossa pyydetään komissiota erityisesti peruuttamaan luonnoksensa tiedonannoksi postialan kilpailusäännöistä ((EYVL C 308, 20.11.1995, s. 60)),

- ottaa huomioon talous- ja raha-asioita sekä teollisuuspolitiikkaa käsittelevän valiokunnan mietinnön ja oikeusasioita ja kansalaisten oikeuksia käsittelevän valiokunnan ja liikenne- ja matkailuvaliokunnan lausunnot (A4-0388/96),

A. katsoo, että tiedonanto on sellainen oikeudellinen säännös, josta ei perustamissopimuksissa määrätä ja joka on vailla oikeudellisesti sitovia vaikutuksia, mutta jonka tarkoituksena on esittää ja vahvistaa komission kanta perustamissopimuksesta johdetun voimassa olevan oikeuden vaikutuksista,

B. katsoo, että tämä luonnos tiedonannoksi on ristiriidassa edellä mainitun direktiiviehdotuksen kanssa,

C. katsoo, että mainittu luonnos tiedonannoksi näyttää sisältävän nykyisessä muodossaan komission direktiiviehdotukseen nähden useita ja Euroopan parlamentin ensimmäisessä käsittelyssä hyväksyttyihin tarkistuksiin nähden sitäkin enemmän ristiriitaisuuksia ja epäyhdenmukaisuuksia,

D. katsoo, että jos Euroopan postipalveluita koskevissa ongelmissa on todella kiire päästä ratkaisuun yhteisön tasolla, on komissio havainnut tämän pakon vasta viime aikoina huolimatta pyynnöistä, joita parlamentti on esittänyt vuodesta 1988 lähtien, erityisesti 14. joulukuuta 1988 postista ja televiestinnästä antamassaan päätöslauselmassa ((EYVL C 12, 16.1.1989, s. 69)), 22. tammikuuta 1993 postipalvelujen yhtenäismarkkinoiden kehityksestä antamassaan päätöslauselmassa ((EYVL C 42, 15.2.1993, s. 240)), 25. kesäkuuta 1993 postipalvelujen yhtenäismarkkinoista antamassaan päätöslauselmassa ((EYVL C 194, 19.7.1993, s. 397)) ja 29. lokakuuta 1993 postipalveluista antamassaan päätöslauselmassa ((EYVL C 315, 22.11.1993, s. 643)) ja huolimatta pyynnöistä, joita neuvosto on esittänyt syyskuussa 1989 ja sen jälkeen 7. helmikuuta 1994 yhteisön postipalvelujen kehittämisestä antamassaan päätöslauselmassa ((EYVL C 48, 16.2.1994, s. 3)), joissa neuvosto kehotti komissiota laatimaan ehdotuksia näiden palveluiden yhdentämisestä sisämarkkinoihin;

1. Arvioi, että komission olisi väliaikaisesti, toisin sanoen korkeintaan kuuden kuukauden pituiseksi ajaksi, peruttava luonnoksensa tiedonannoksi; tämä on erityisen tärkeää, koska tiedonanto on monessa suhteessa ristiriitainen ja epäjohdonmukainen suhteessa komission direktiiviehdotukseen, erityisesti Euroopan parlamentin ensimmäisessä käsittelyssä suurella enemmistöllä hyväksymien tarkistusten osalta;

2. Muistuttaa, että Euroopan yhteisöjen tuomioistuin on vahvistanut, että «palveluyritykset, jotka edustavat yleistä taloudellista etua, saattavat jäädä perustamissopimuksen kilpailusääntöjen ulkopuolelle» (asia Almelo) ;

3. Katsoo, että komission olisi televiestintäalaa koskevan tiedonantonsa ((EYVL C 233, 6.9.1991, s. 2)) tavoin liitettävä tiedonantoluonnokseensa ilmoitus, jonka mukaan tekstin määräykset eivät anna oikeuksia tai aiheuta velvollisuuksia, vaan ne ovat komission mukaan ainoastaan ilmoitusluonteisia, ja että tiedonannossa itsessään ei voida lisätä oikeuksia ja velvollisuuksia direktiiviehdotukseen eikä siinä voida vaikuttaa Euroopan yhteisöjen tuomioistuimen yhteisön kilpailusääntöjen soveltamiseen tai tulkitsemiseen;

4. Katsoo kuitenkin, että on selkeästi otettava huomioon lopullinen tavoite, joka on luoda yhdenmukaiset ja valvotusti asteittain vapautetut postimarkkinat, jotka joka tapauksessa takaavat kaikille kansalaisille kattavan, kohtuuhintaisen ja korkealaatuisen yleispalvelun, jonka rahoitus on taattava kestävältä pohjalta;

5. Vaatii, että neuvosto lausuu mielipiteensä mahdollisimman pian yhteisön postipalvelujen kehittämistä koskevista yhteisistä säännöistä ja edellä mainitusta palvelun laadun parantamista koskevasta direktiiviehdotuksesta ja ottaa tukeakseen Euroopan parlamentin ensimmäisessä käsittelyssä hyväksymät tarkistukset;

6. Kehottaa puhemiestään välittämään tämän päätöslauselman komissiolle ja neuvostolle.